Oom verkrag glo 10 maandeoue babaŉ 43-jarige man van Noordwes het Donderdag in die landdroshof in Orkney verskyn nadat hy Dinsdag glo ŉ 10 maandeoue baba verkrag het. Volgens Kaptein Pelonomi Makau, ŉ polisiewoordvoerder van Noordwes, het die voorval in Kanana naby Orkney plaasgevind. Die dogtertjie se ma het gaan werk en die kind in die sorg van ŉ niggie gelos. “Volgens die niggie het haar oom, wat ook by die familie bly, die baba gevat en saam met haar gaan stap. Die niggie het geen onraad vermoed nie. Toe die oom sowat ŉ uur later met die baba terugkeer, het die baba histeries gehuil. Die oom kon nie verduidelik hoekom die babatjie só huil nie,” het Makau gesê. Die niggie het die kind se doek omgeruil en merke op die baba se privaatdele gesien, maar gedink dit is doekuitslag. “Die kind se ma het ook die merke gesien toe sy later die babatjie gebad het. Die baba wou glo nie ophou huil nie. Die ma het die kind na ŉ kliniek geneem waar daar bevind is dat sy verkrag is,” het Makau verduidelik. Die verdagte het glo ŉ geskiedenis van verkragting. Hy het na bewering vroeër probeer om ŉ familielid te verkrag, maar die saak is nooit by die polisie aangemeld nie. Die saak is tot 18 Januarie uitgestel. Die man gaan tot dan in polisie-aanhouding bly.